1. ปัจจัยความเสี่ยง

1.  ความเสี่ยงจากความผันผวนของภาวะตลาด

ปริมาณการซื้อขายของตลาดหลักทรัพย์มีผลอย่างมากต่อผลการดำเนินงานของบริษัทหลักทรัพย์
นอกจากนี้ความไม่แน่นอนของปริมาณการซื้อขายในตลาด
ยังทำให้เกิดปัญหาในการจัดเตรียมทรัพยากรในการดำเนินงานให้มีประสิทธิภาพอีกด้วย อย่างไรก็ดี
บริษัทได้จัดเตรียมแนวทางสำหรับลดความเสี่ยงจากความผันผวนของภาวะตลาดไว้หลายด้าน
ไม่ว่าจะเป็นการปรับปรุงระบบการทำงาน การสอดส่องดูแลให้ทรัพยากรสอดคล้องกับงาน
การใช้เทคโนโลยีเพื่อเพิ่มประสิทธิภาพ การปรับปรุงโครงสร้างการกระจายของลูกค้า
และปรับปรุงการบริหารสินทรัพย์และหนี้สินให้มีประสิทธิภาพยิ่งขึ้น

2.  ความเสี่ยงจากภาวะการแข่งขัน

แม้การกำหนดอัตราค่าธรรมเนียมคงที่โดยตลาดหลักทรัพย์แห่งประเทศไทยช่วยป้องการปัญหาการแข่งขันด้านราคาไปได้
แต่ความเสี่ยงจากภาวะการแข่งขันก็ยังคงเป็นปัจจัยที่มีผลต่อการดำเนินงานของบริษัท
โดยเฉพาะอย่างยิ่งการแข่งขันจากผู้ประกอบการรายใหม่ที่เข้ามาในธุรกิจเพิ่มขึ้น
ตลอดจนการใช้กลยุทธ์ต่างๆในการแย่งชิงผู้บริหารและเจ้าหน้าที่การตลาด
ซึ่งอาจมีผลกระทบต่อส่วนแบ่งการตลาดได้

3.  ความเสี่ยงอันเกิดจากหนี้สูญ

ณ สิ้นปี 2545 บริษัทมียอดลูกหนี้ซื้อหลักทรัพย์ตามคำสั่งจำนวน 225.45 ล้านบาท
และมีเงินให้กู้ยืมเพื่อซื้อหลักทรัพย์จำนวน 65.61 ล้านบาท
ทั้งนี้บริษัทได้จัดเตรียมมาตรการในการควบคุมความเสี่ยงจากหนี้สูญ
โดยการกำหนดให้มีการประเมินเครดิตของลูกค้าเมื่อเปิดบัญชี
เพื่อใช้ในการพิจารณาวงเงินที่เหมาะสม และมีการทบทวนวงเงินดังกล่าวเป็นระยะอย่างต่อเนื่อง
บริษัทได้จัดให้มีคณะกรรมการสินเชื่อซึ่งจะประชุมทุกสัปดาห์เพื่อพิจารณาประเด็นและกรณีต่าง ๆ
เกี่ยวกับสินเชื่อและความเสี่ยงจากการให้กู้ยืม
นอกจากนี้บริษัทก็ได้จัดให้มีการกำหนดอำนาจในการอนุมัติวงเงินไว้ตามลำดับขั้นที่เหมาะสม

4.  ความเสี่ยงจากการพึ่งพาลูกค้ารายใหญ่

ลูกค้ารายใหญ่ 10 อันดับแรกของบริษัท มีปริมาณการซื้อขายคิดเป็นร้อยละ 21.97
ของปริมาณการซื้อขายรวมของบริษัทในปี 2545 โดยหนึ่งในนี้ได้แก่บริษัท เอบีเอ็น แอมโร เอเชีย
เซอร์วิสเซส (สิงคโปร์) อันเป็นบริษัทในกลุ่มเดียวกับ เอบีเอ็น แอมโร เอเชีย โฮลดิ้ง บี.วี.
ซึ่งเป็นผู้ถือหุ้นใหญ่ของบริษัท ทำให้มีโอกาสที่จะสูญเสียลูกค้าดังกล่าวน้อยมาก และถ้าไม่นับรวม
เอบีเอ็น แอมโร เอเชีย เซอร์วิสเซส (สิงคโปร์) แล้ว
อัตราความเสี่ยงจากการพึ่งพาลูกค้ารายใหญ่จะลดลงจากเดิมมาก

5.  ความเสี่ยงจากการประกันการจำหน่ายหลักทรัพย์

การประกันการจำหน่ายหลักทรัพย์มีความเสี่ยงในกรณีที่ไม่สามารถกระจายหรือเสนอขายได้ตามที่ได้ประกันไว้
ทำให้บริษัทต้องเก็บหุ้นส่วนดังกล่าวไว้ ซึ่งจะทำให้สภาพคล่องทางการเงินลดลง
อีกทั้งอาจจะขาดทุนในเวลาที่ขายหลักทรัพย์ดังกล่าวไปในตลาดด้วย
ปัจจัยที่มีผลกระทบต่อความเสี่ยงจากการประกันการจำหน่ายหลักทรัพย์ได้แก่
ราคาเสนอขายที่ไม่เหมาะสม การเปลี่ยนแปลงภาวะตลาด ฯลฯ เพื่อเป็นการลดความเสี่ยงดังกล่าว
บริษัทจึงได้จัดให้มีการวิเคราะห์อย่างละเอียดและนำเสนอต่อคณะกรรมการบริหารเพื่อพิจารณา
ตลอดจนจัดให้มีการทดสอบความต้องการของตลาดก่อนการประกันการจำหน่าย นอกจากนี้
ยังได้กำหนดวงเงินเพดานที่บริษัทสามารถทำธุรกรรมประกันการจำหน่ายได้ไว้
โดยการเปลี่ยนแปลงเพดานดังกล่าวจะต้องกระทำโดยมติคณะกรรมการของบริษัทเท่านั้น

6.  ความเสี่ยงจากการด้อยค่าของเงินลงทุน

บริษัทมีเงินลงทุนชั่วคราวจำนวน 766.47 ล้านบาท ตามมูลค่ายุติธรรม (Fair Value)
โดยร้อยละ 96.99 เป็นการลงทุนในกองทุนเปิดตราสารหนี้ (Fixed Income Fund)
ซึ่งอาจผันผวนตามภาวะอัตราดอกเบี้ย นอกจากนี้ บริษัทยังมีเงินลงทุนระยะยาวจำนวน 427.94
ล้านบาท โดยร้อยละ 52.75 เป็นเงินลงทุนในหุ้นบุริมสิทธิ์ของธนาคาร
ในการควบคุมความเสี่ยงจากการด้อยค่าของเงินลงทุน บริษัทได้จัดให้มีคณะกรรมการการลงทุน
ที่คอยกำหนดและดูแลให้มีการดำเนินการตามนโยบายการลงทุน
นอกจากนี้ก็ได้กำหนดวงเงินการลงทุนในหลักทรัพย์ต่างๆ เพื่อป้องกันการกระจุกตัวของการลงทุน
และกำหนดวงเงินของพอร์ตเพื่อกระจายความเสี่ยงในการลงทุน

7.  ความเสี่ยงจากอัตราแลกเปลี่ยน

ณ สิ้นปี 2545 บริษัทมีเงินลงทุนที่อยู่ในรูปดอลล่าร์สหรัฐฯ คิดเป็นเงิน 54.95 ล้านบาท
ซึ่งถึงแม้ว่าเงิน ลงทุนดังกล่าวจะคิดเป็นเพียงร้อยละ 4.60 ของเงินลงทุนรวมของบริษัท
แต่การเปลี่ยนแปลงของมูลค่าเงินดอลล่าร์สหรัฐ ก็อาจมีผลกระทบต่อมูลค่าการลงทุน
และผลกำไรของบริษัทได้